90. schôdza NR SR - 3.deň - B. popoludní
Dátum: 2023-05-04
Poslanec: Kozelová, Monika (-)
Druh vystúpenia: Vystúpenie v rozprave

68. Vážené dámy, vážení páni, vážený pán minister, vážený pán predsedajúci, vzhľadom na to, že pán poslanec Dostál aj pán poslanec Valášek povedal veľa z toho, čo som mala na jazyku, budem sa venovať, bohužiaľ, pán Mizík odchádza, ale chcem povedať jednu vec, že bavili sme sa, bavili sme sa tu o rôznych bagančiach, ja si spomínam teda na tie, ktoré prišli v ´68. To boli ruské baganče konkrétne a ostali tu dlho, dlho, niekoľko desaťročí, keby ste potrebovali vedieť, koľko ich bolo, bolo ich 145-tisíc, celé tie roky sme ich tu živili, stavali sme im sídliská a keď odchádzali, vyprevádzali sme ich s úsmevom na perách, tak nikto nepovedal z vás ani slovo na ich obranu, keďže ich neustále bránite. 145-tisíc. Okrem toho, čo nám zanechali, to znamená bordel jak v tanku, lebo tá environmentálna záťaž, ktorú nám zanechali vo svojich kasárňach, tá, tú ešte desaťročia budeme odpratávať, aby ste boli v obraze, a bude nás stáť ešte niekoľko miliónov, tak to vám neprekáža. Ale toto vám prekáža. Ja naozaj sa pýtam, že prečo je to tak. Bavili sme sa, bavili ste sa, teda vy konkrétne, a pán Mizík zase odišiel, bavili ste sa o tom, že Slovan napadá Slovana, no tak ako neviem si predstaviť, čo by ste tu vyvádzali, keby to boli Ugrofíni, ale to, že Slovan napadol Slovana, ja sa pýtam, prečo ten Slovan napadol toho Slovana? To, tomu nerozumiem. Prečo to urobil? O tom, kto je agresor, sa už snáď nemusíme baviť naozaj, lebo vieme, kto ku komu prišiel do baráku, a že to bol Rus, ktorý prišiel do baráku Ukrajincovi, to už snáď je jasné, to tiež vynechajme. Bavme sa o tom napríklad, koľko Ukrajincov stihol Rus odniesť z územia Ukrajiny. Sám Rus uvádza 744-tisíc. 744-tisíc deportovaných Ukrajincov na územie Ruska. Bavme sa o tých deťoch, o ktorých tu už bola reč. Tých detí unesených do Ruska je cez 300-tisíc, všetky, všetky fasujú ruské občianstvo, zo všetkých vyrábajú Rusov, pretože už nemajú dosť vlastných detí. Potrebujú nových vojakov, jednoducho to tak je. Však zas si nezakrývajme oči. Stále sa tu ohradzujete, ohradzujete, ohradzuje voči niečomu, no však tak sa zbaľte, choďte tam, pozrite sa, ako to tam reálne je, reálne je. Ja sľubujem, že keď odídem z tohto parlamentu, tak založím cestovnú kanceláriu Donbas, vezmem vás, kľudne poďte so mnou, ja sa nebojím, svoje som si užila, užila som si aj nejaké Šahídy, aj nejaké Kinžaly, fajn to bolo v tých krytoch, čo vám budem hovoriť. Na druhej strane musím vám povedať, že nebojím sa ani ísť do Moskvy, takže som požiadala o prijatie v Moskve, idem sa naozaj do Moskvy, aby som počula aj druhú stranu, aby som videla tú druhú stranu mince, pán poslanec Mizík, idem sa spýtať do Moskvy na tie deti, čo sa s nimi deje, akým spôsobom sa adoptujú. Takže naozaj nemám strach napriek tomu, že mi to ani naše bezpečnostné zložky neodporúčajú. Čakám, aké bude, aké bude vyjadrenie ruskej strany, či s tým súhlasiť budú a skutočne tam pôjdem. Takže keď sa bavíme o deťoch, bola tu pani podpredsedníčka Olena Kondratiuk, ktorá vystúpila dokonca v tomto parlamente a hovorila, že nijak inak nedokážu svoje deti ubrániť, iba zbraňami. A iba vycvičenými vojakmi. Ak ich budeme cvičiť my, bude to super. Ak ich bude cvičiť NATO, bude to super, pretože ak im dodávame naozaj nové zbrane, na tie nové zbrane musia byť pripravení. Zatiaľ sme im dodali iba šrot, ktorý u nás by už, by sme už my nijak nedokázali využívať, ale oni si ho dokázali opraviť a dokážu s nimi bojovať a brániť, brániť svoju krajinu. Treba si uvedomiť, že hneď za hranicou Ukrajiny je Slovensko. Treba si uvedomiť, že je to naše nárazníkové pásmo Gazy, neviem, či to takto nazvať, ale je to náš vankúš pred agresiou, ktorá môže pokojne postupovať ďalej, o plánoch na obsadenie Moldavska, v zásade aj Poľska sme tu už počuli. Čiže ja rozhodne tento návrh podporím a ja si myslím, že každý, kto má hlavu na krku a zdravý rozum, nemôže urobiť inak. Ďakujem.